Priit Kulu

Priit Kulu (sündinud 13. veebruaril 1945 Võhmanõmme külas Põltsamaa vallas Viljandimaal) on eesti tehnikateadlane ja professor.

Haridus
Priit Kulu lõpetas Põltsamaa Keskkooli 1963. aastal ning Tallinna Polütehnilise Instituudi (praegune Tallinna Tehnikaülikool) mehaanikateaduskonna masinaehituse tehnoloogia erialal 1968. aastal. Aastatel 1970–1972 oli ta aspirant Tallinna Polütehnilises Instituudis.

Kulu on täiendanud oma teadmisi rahvusvahelistes teadusasutustes:

 Pulbermetallurgia Teadusliku Uurimise Instituudis Šumperkis Tšehhoslovakkias (1972–1973);
 Moskva Teraste ja Sulamite Instituudis (1981); 
 Kiievi Polütehnilises Instituudis (1983 ja 1988); 
 firmas KERMIS (1988–1989); 
 California Luteri ülikoolis (1992); 
 Darmstadti, Aacheni ja Kieli tehnikaülikoolis (1992);
 Berliini Tehnikaülikoolis (1993); 
 Slovakkia Teaduste Akadeemia Materjaliuuringute Instituudis (1991,1994, 1996, 2001, 2005, 2011, 2012); 
 Miskolci Ülikoolis Ungaris (1996);
 Tampere Tehnikaülikoolis (2006).

Kulu omandas 1972. aastal Ukraina Teaduste Akadeemia materjaliteaduse instituudis tehnikateaduste kandidaadi kraadi pulbermetallurgia erialal. Ta on tehnikateaduste doktor ("Принципы создания эрозионностойких порошковых материалов и покрытий") ning kuulus Valgevene pulbermetallurgia teadus-tootmiskoondisse 1989.

Töökäik
Kulu alustas tööd Tallinna Polütehnilise Instituudi metallide tehnoloogia kateedris assistendina aastatel 1968–1970. Aastatel 1970–1978 oli ta sama kateedri pulbermetallurgia laboratooriumi juhataja ning aastatel 1978–1980 vanemõpetaja. Aastatel 1980–1983 töötas ta sama kateedri dotsendina ja aastatel 1983–1990 dotsendi ja juhatajana.

Aastatel 1990–1992 oli ta Tallinna Polütehnilise Instituudi (Tallinna Tehnikaülikooli) metallide tehnoloogia kateedri professor ja juhataja. Seejärel töötas ta materjalitehnika instituudi professorina ning oli samal ajal ka instituudi direktor (1992–2005). 

2005–2010. aastatel oli Kulu mehaanikateaduskonna dekaan ning ühtlasi töötas ta metalliõpetuse professorina ja õppetooli juhatajana kuni 2015. aastani. Alates 2015. aastast on ta olnud inseneriteaduskonna mehaanika ja tööstustehnika instituudi vanemteadur ja emeriitprofessor.

1998. aastal sai ta Eesti volitatud inseneri kutse ja 2001. aastal euroinseneri kvalifikatsiooni.

Teadustöö
Teadustöö põhisuunad
Priit Kulu on teadustöös keskendunud järgmistele valdkondadele: pulbermetallurgia ja pulbermaterjalid; pinded ja pinnatehnoloogiad; materjalide korduskasutus; materjalide katsetamine.

Kulu on avaldanud ligikaudu 200 teaduspublikatsiooni ning kolm monograafiat, sealhulgas koos Ilmar Kleisiga kirjutatud teose "Solid Particle Erosion: Occurrence, Prediction and Control" (Springer, 2008). Kulu on ka kolme kõrgkooliõpiku kaasautor, sealhulgas on ta kirjutanud koos Jakob Kübarsepa, Andres Laansoo ja Renno Veinthaliga õpiku "Materjalitehnika" (TTÜ, 2015). Samuti on ta kahe käsiraamatu kaasautor: "Mehaanikainseneri käsiraamat" (TTÜ, 2012) ning koos Jakob Kübarsepaga koostatud "Materjalitehnika seletava sõnaraamat" (2013). Tal on kolm autoritunnistust.

Priit Kulu juhendamisel on kaitstud 13 magistritööd ja 14 doktoritööd.

Teaduskorralduslik tegevus
Priit Kulu on olnud aktiivne teadus- ja inseneriorganisatsioonide töös:

 Eesti Inseneride Liidu juhatuse liige;
 SA TTÜ Materjalitöötlustehnoloogiate Siirdekeskus juhatuse liige;
 Tallinna Tehnikaülikooli nõukogu ja mehaanikateaduskonna nõukogu liige;
 Eesti Materjalitehnika Ühingu liige ja esimees;
 Eesti Teadlaste Liidu volikogu liige;
 PHARE HESR-programmi juhtkomitee liige;
 Eesti Teadusfondi ja Ettevõtluse Arendamise Sihtasutuse ekspert; 
 ÜRO Majandus- ja Sotsiaalnõukogu Euroopa majanduskomisjoni ja mustmetallurgia töögrupi esindaja;
 Euroopa Pinnatehnoloogia Akadeemia liige;
 IFHTCE (Rahvusvahelise Termotöötluse ja Pinnatehnika Föderatsiooni Assamblee) Eesti esindaja;
 Inseneride Kutsenõukogu liige;
 ASM International liige;
 FEMSi (Federation of European Materials Societies) peaassamblee Eesti esindaja;
 ajakirja Inseneeria toimetuskolleegiumi liige.

Priit Kulu on ka:

 Eesti Mehaanikainseneride Liidu juhatuse liige;
 ABMSi (Association of Baltic Materials Societies, Balti Materjaliühingute Assotsiatsiooni) asepresident;
 ajakirjade Powder Metallurgy Progress (Slovakkia) rahvusvahelise nõuandva komitee liige ja International Journal of Microstructure and Materials Properties teadusnõukogu liige;
 SA Eesti Teadusagentuur ja Leedu Teadusnõukogu (RCL) ekspert;
 Haridus- ja Teadusministeeriumi eestikeelsete kõrgkooliõpikute programmi tehnikateaduste ekspertkomisjoni esimees;
 riigi teaduspreemiate komisjoni liige;
 Eesti Mehaanikainseneride Liidu kutsekomisjoni esimees.

Tunnustus
 2008 Tallinna Tehnikaülikooli aasta teadlane
 2010 Valgetähe IV klassi teenetemärk
 2012 Slovakkia Teaduste Akadeemia Aurel Stodola auraha
 2012 Tallinna Tehnikaülikooli teenetemärk Mente et Manu

Isiklikku
Tema vend on poliitik Tiit Kulu.

Viited

 Välislingid 
 Priit Kulu Eesti Teadusinfosüsteemis

Kategooria:Eesti insenerid
Kategooria:Eesti tehnikateadlased
Kategooria:Põltsamaa Ühisgümnaasiumi vilistlased
Kategooria:Tallinna Tehnikaülikooli vilistlased
Kategooria:Tallinna Tehnikaülikooli professorid
Kategooria:Valgetähe IV klassi teenetemärgi kavalerid
Kategooria:Sündinud 1945